paragraph_text: U kasnom 10. stoljeću, Hoa Lu je bio glavni grad, kao i gospodarsko, političko i kulturno središte Đại Cồ Việt (Dai Viet), nezavisne vijetnamske države koju je 968. god. utemeljio lokalni vojskovođa Đinh Bộ Lĩnh (postumno poznat kao Đinh Tiên Hoàng ili „Prvi Dinh car”), nakon godina građanskog rata i rata za neovisnost od kineske Južne Han dinastije. Hoa Lu pokriva područje od 300 ha (3 km²), uključujući unutarnje i vanjske gradske zidine, obrambene zemljane nasipe, palače, hramove i svetišta, sve okruženo i zaštićeno planinama vapnenca.